
Text rozhodnutia
Súd: Krajský súd Bratislava Spisová značka: 11CoP/336/2013 Identifikačné číslo súdneho spisu: 1313201023 Dátum vydania rozhodnutia: 05. 11. 2013 Meno a priezvisko sudcu, VSÚ: JUDr. Katarína Štrignerová ECLI: ECLI:SK:KSBA:2013:1313201023.1 Uznesenie Krajský súd v Bratislave vo veci starostlivosti súdu o maloletú L. L., G.. XX.XX.XXXX, zastúpenú kolíznym opatrovníkom Úradom práce, sociálnych vecí a rodiny Bratislava, Vazovova 7/A, dieťa rodičov: Q. L., G.. XX.XX.XXXX, K. Q. XX, K., a A. L., G.. XX.XX.XXXX, K. Č.Á. XX, K., o návrhu otca na zníženie výživného, na odvolanie otca proti rozsudku Okresného súdu Bratislava III zo dňa 21.03.2013, č.k. 38P 15/2013-44, jednohlasne ( pomerov hlasov 3:0 ) takto r o z h o d o l : Odvolanie otca sa o d m i e t a. Žiaden z účastníkov nemá právo na náhradu trov odvolacieho konania. o d ô v o d n e n i e : Okresný súd Bratislava III rozsudkom zo dňa 21.03.2013, č.k. 38P 15/2013-44 znížil vyživovaciu povinnosť otca na maloletú L. L., G.. XX.XX.XXXX zo sumy XX eur mesačne na sumu XX eur mesačne, počnúc 01.02.2013. Vo zvyšku návrh otca zamietol. Týmto rozsudkom zmenil rozsudok Okresného súdu Bratislava III, sp. zn. 38P/9/2009 zo dňa 05.05.2009 v spojení s rozsudkom Krajského súdu v Bratislave sp.zn. 20CoP/11/2010-103 zo dňa 24.02.2010. Žiadnemu z účastníkov právo na náhradu trov konania nepriznal. Svoje rozhodnutie odôvodnil ust. § 28 ods. 1 písm. a/, § 62 ods. 1 až 5, § 75 ods. 1, § 76 ods. 1, § 78 ods. 1 Zák. o rodine, keď po vykonanom dokazovaní dospel k záveru, že návrh otca je čiastočne dôvodný, a to s poukazom na zmenu pomerov na strane otca odôvodňujúcu zníženie jeho vyživovacej povinnosti. Za zmenu pomerov na strane otca považoval stratu zamestnania otca. Pokiaľ otec žiadal výživné znížiť na sumu rovnajúcu sa výživnému v minimálnej miere, vo zvyšnej časti návrh otca zamietol, keďže výživné v otcom navrhovanom rozsahu by nepokrývalo ani základné nieto odôvodnené potreby maloletej. O trovách konania rozhodol podľa § 146 ods. 1 písm. a/ O.s.p.. Proti tomuto rozsudku podal odvolanie otec maloletej, s návrhom na zmenu rozhodnutia o výživnom a zníženia výživného na maloletú zo sumy 83 € mesačne na sumu XX,XX € mesačne. Predtým ako odvolací súd pristúpil k vecnému preskúmaniu napadnutého rozhodnutia zisťoval, či odvolanie podala oprávnená osoba, a to vo vzťahu k ust. § 218 ods. 1 písm. b/ O.s.p.. Z obsahu spisu pritom zistil, že otec po vyhlásení rozsudku na pojednávaní dňa 21.03.2013 sa práva na odvolanie vzdal. Podľa § 207 ods. 1 O.s.p. vzdať sa odvolania možno len voči súdu, a to až po vyhlásení rozhodnutia. Právo vzdať sa odvolania je dispozičným právom účastníka, toto môže využiť až po vyhlásení rozhodnutia. Procesný úkon ktorým sa účastník vzdal odvolania je úkonom neodvolateľným. Vzdanie sa odvolania má za následok, že účastník nemôže neskôr podať odvolanie. V prípade, že napriek vzdaniu sa odvolania účastník odvolanie podá, odvolací súd takéto odvolanie odmietne ako podané neoprávnenou osobou. S poukazom na uvedené zákonné ustanovenie a skutočnosť, že otec po vyhlásení rozsudku svojim podpisom potvrdil, že sa vzdáva práva podať odvolanie, odvolací súd následne podané odvolanie otca posúdil v zmysle § 218 ods. 1 písm. b/ O.s.p. a ako podané neoprávnenou osobou ho odmietol. O trovách odvolacieho konania rozhodol odvolací súd podľa § 224 ods. 1 O.s.p., v spojení s ust. § 146 ods. 1 písm. c/ O.s.p.. Poučenie: Proti tomuto uzneseniu nie je možné podať odvolanie.

